Blau patentà

da Anita Simeon

Sch'ins discurra en la scena d'art da blau, alura vegn spert ina giada numnà il num Yves Klein. Ses blau è legendar e patentà.

Il Franzos Yves Klein è bain in dals pli impurtants exponents da l'art suenter la segunda guerra mundiala. Sia noda da marca èn las tavlas monocrom blauas, che èn franc enconuschentas a tuts - "Yves le monochrome" - uschia numna el sasez. E la Monocromia, damai il duvrar mo ina colur, è program. Ella mistifitgescha la immaterialitad, stat per quai che vegn mo pensà, quai che n'è betg palpabel, quai che na consista betg da materia - la colur daventa spazi. Ils maletgs da Klein han ina splendur enorma. Quai è il resultat d'ina moda da colurar tut speziala: Enstagl da duvrar colur dad ieli u da tempra, sviluppescha el ensemen cun in chemicher ina metoda da colurar che pussibilitescha ad el da fixar il pigment directamain sin la basa, senza ch'el stoppia vegnir midà. La colur mantegna uschè tut sia splendur, quai che ha in effect tut spezial, surtut tar il ultramarin duvrà da Klein. Klein ha laschà patentar quest tun sut la significaziun I.K.B. (International Klein Blue).

L'emprim limitescha el sia producziun sin tavlas, pli tard colurescha el ils pli divers objects cun ses I.K.B. che daventan sculpturas blauas traglischantas ed uschia na mussa el lur material. Ma blau n'è betg simplamain blau. Pli ditg ch'ins contempla ils maletgs da Klein e dapli variantas da blau ch'ins emprenda ad enconuscher. In observader dal teater da musica a Gelskirchen, nua che tavlas dad Ives Klein domineschan l'entira sala, descriva sias observaziuns uschia: "L'emprim quint'ins che la colur traglischi adina dapli, suenter poi esser ch'in fin vel da clar blau cuvra il maletg e sch'ins fixescha in punct pari ch'il sguard vegna lagutà."

Provocar quest fenomens è l'intenziun da Klein. La colur generescha per il egl tut quai ch'in maletg sa insumma mussar. La cumparegliaziun cun il quadrat nair da Malevitsch sco culminaziun da l'art abstract che mussa l’absolutadad nuncuntanschibla è evident. Inqualin metta ils maletgs da Klein er en connex cun il Budissem da Zen e lur "maisas da meditaziun". Meditaziun u betg - Yves Klein mussa sco ina colur po provocar sentiments ils pli differents ed el mussa er che blau n'è betg medem blau - il ver blau e I.K.B.